অল্প কিছুক্ষণের মধ্যে মঞ্চের পর্দা দুলে উঠল। ব্যাকস্ক্রিনে মিষ্টি একটা বাচ্চার ছবি ভেসে উঠল। উপরে লেখা ফান্ড ক্রিয়েশন সিরেমনি ফর সিনথিয়া মেমোরিয়াল চাইল্ড হসপিটাল। তার পর একজন সুবেশী ভদ্রলোক এলেন। পরে জানলাম ইনি শহরের নামকরা পেডিট্রিশিয়ান। সুন্দর করে তিনি হসপিটালটির উদ্দেশ্য ও লক্ষ্য বললেন। জানালেন বিশিষ্ট শিল্পপতি সাকিবুর রহমানের প্রয়াত কন্যা সিনথিয়ার নামে একটা চাইল্ড হসপিটাল স্থাপন করার উদ্যোগ নেয়া হয়েছে। সেখানে থ্যালাসিমিয়া ও লিউকেমিয়া চিকিৎসার বিশেষায়িত সুবিধাদি থাকবে। চমৎকার লাগল ভদ্রলোকের প্রেজেন্টেশন। উনি পেডিট্রিশিয়ান না হলে বাংলার প্রফেসর হতে পারতেন। বেশ মানাত তাকে। এর পর সাকিব সাহেব এলেন। অল্পকথায় গুছিয়ে তার মনের ভাব প্রকাশ করলেন। তিনি বললেন তার শিশুটি থ্যালাসিমিয়ায় আক্রান্ত ছিল। এসব রোগের চিকিৎসায় যতটা ঔষধ ও যন্ত্রপাতির সুবিধা প্রয়োজন তার চেয়ে বেশি প্রয়োজন মানবিক সমর্থন। ছয় মাস পর পর আমাদের শরীরের রক্ত স্বাভাবিক নিয়মে নষ্ট হয়ে যায়। এটা যদি ছোট্ট ছোট্ট এই বাচ্চাদের জীবন রক্ষায় দান করা যায়, তাহলে অনেক শিশুই বেঁচে যেত। আর লিউকেমিয়া বা থ্যালাসিমিয়া এখন আর প্রাণঘাতী রোগ নয়। এসবের রিকোভারি রেট খুবই ভালো।